text: DMI: Det er knastørt i naturen - pas på med grill og bål
  30 maj 2017 kl. 20.02
  Den seneste uges flotte vejr har sendt tørkeindeks på himmelflugt langs østkysten, hvor der fra Horsens og til grænsen er stor risiko for naturbrande.
  Det er ikke kun maden, der er i risikozonen, hvis du er uopmærksom under tilberedning af grillmad. Maj har været både varm, solrig og nedbørsfattig. Dermed er der forsvundet en masse vand i det såkaldte jordvandsmagasin, som planterne trækker væske fra.
  Mængden af vand i jordvandsmagasinet er beskrevet af DMI's tørkeindeks. Og det fik et ordentligt nøk opad hen over himmelfarts-weekenden fortæller klimatolog Mikael Scharling.
  - Typisk er tørkeindekset steget med 2 eller 3 klasser den seneste uge på grund af det fine vejr med sol, varme og stort set ingen regn. Flere steder i landet er der meget lidt vand tilbage i jordvandsmagasinet, advarer klimatolog Mikael Scharling. 
  Et højt tørkeindeks forøger risiko for naturbrande startet af f.eks. cigaretskod, engangsgrills eller anden uforsigtig omgang med ild.
  